SCI แนวโน้มธุรกิจสดใส เปิดเทรดวันแรกไม่หวั่นภาวะตลาด
SCI ไม่หวั่นภาวะตลาด เปิดเทรดวันแรก ณ เวลา 10.00 น. ราคาอยู่ที่ 7.70 บ. เพิ่มขึ้น 1.80 บ. หรือ 30.51% สูงสุด 7.80 บ. ต่ำสุด 7.35 บ. จากราคาขาย IPO ที่ 5.90 บ. มูลค่าซื้อขายที่ 806.55 ลบ. โดย บล.ดีบีเอส วิคเคอร์ส มองแนวโน้มธุรกิจ SCI สดใส ให้เป้า 6.24-7.80 บ. 
13 ต.ค. 2558

ผู้สื่อข่าวรายงานว่า ราคาหุ้นบริษัท เอสซีไอ อีเลคตริค จำกัด (มหาชน) หรือ SCI เปิดเทรดวันแรก ณ เวลา 10.00น. มาที่ 7.70 บาท เพิ่มขึ้น 1.80 บาท หรือ 30.51% สูงสุด 7.80 บาท ต่ำสุด 7.35 บาท จากราคาขาย IPO ที่ 5.90 บาท มูลค่าซื้อขายที่ 806.55 ล้านบาท ขณะที่ดัชนีตลาดหุ้นไทยโดยรวมลบ 0.51%
 
บล.ดีบีเอส วิคเคอร์ส ระบุในบทวิเคราะห์ (13 ต.ค.) แนะนำซื้อเก็งกำไร SCI ซึ่งจัดอยู่ในกลุ่มพลังงานและสาธารณูปโภค (Energy) ซึ่งเป็นกลุ่มทีได้รับความสนใจจากนักลงทุนเป็นจำนวนมาก หากกำหนดราคาพื้นฐานด้วย P/E 4 ไตรมาสย้อนหลังที่ 12-15 เท่า จะได้ราคาพื้นฐานที่ 6.24-7.80 บาท ซึ่งมีส่วนเพิ่มเทียบกับราคา IPO ที่สูงเป็น 11%-39% แต่นักลงทุนควรระมัดระวังในประเด็นหุ้น IPO จะได้รับความสนใจในช่วงแรกๆ เท่านั้น แต่เมื่อเวลาผ่านไปความสนใจจะลดลง และทำให้การซื้อขายหุ้นกลับมาสู่ภาวะปกติ
อย่างไรก็ตามผลการดำเนินงานในงวด 6 เดือนแรกปี 58 กำไรสุทธิเพิ่ม 81% จากปีก่อนแนวโน้มธุรกิจสดใส จากการเปิดประมูล 4G การลงทุนระบบสายส่งและสถานีไฟฟ้าของ กฟผ. การลงทุนในประเทศพม่าและลาว รวมทั้งโครงการร่วมทุนโรงไฟฟ้าพลังงานลมจำนวน 45MW ในไทย
อนึ่ง SCI ประกอบธุรกิจแบ่งออกเป็น 4 กลุ่มหลัก คือ 1.ผลิตและจำหน่ายตู้สวิทช์บอร์ด รางเดินสายไฟและอุปกรณ์รองรับ 2.ผลิตและจำหน่ายเสาไฟฟ้าแรงสูง เสาสื่อสารโทรคมนาคม และโครงสร้างเหล็กชุบกัลวาไนซ์และบริการชุบสังกะสี 3.ธุรกิจโรงไฟฟ้าพลังงานทดแทน (ปัจจุบันมีธุรกิจโรงไฟฟ้าพลังน้ำขนาดเล็ก) 4.ธุรกิจบริการรับเหมาติดตั้งระบบส่งไฟฟ้าแรงสูงและระบบไฟฟ้าจำหน่าย